BJP-র রাজ্য কমিটি থেকে বাদ পড়ছেন কারা? জানুন বিরাট আপডেট

ওয়েব ডেস্ক: দীর্ঘ টানাপোড়েনের পর খানিক স্বস্তি ফিরল বঙ্গ বিজেপির (West Bengal BJP) অন্দরে। চার মাস পর অবশেষে রাজ্য বিজেপির নতুন কমিটির (BJP State Committee) পদাধিকারীদের নাম চূড়ান্ত হয়েছে বলে খবর। নভেম্বরের প্রথম সপ্তাহেই প্রকাশিত হবে সেই বহুল প্রতীক্ষিত তালিকা। এই তথ্য নিশ্চিত করেছেন রাজ্য সভাপতি শমীক ভট্টাচার্য (Samik Bhattacharya) নিজেই। তবে কমিটি গঠনে এতটা দেরি বিজেপির ইতিহাসে এক বিরল ঘটনা।

দলীয় সূত্রে জানা গিয়েছে, চার মাসের বেশি সময় ধরে চলা আলোচনার পর শেষ পর্যন্ত কেন্দ্রীয় নেতৃত্ব ও রাজ্য সভাপতির মতামত নিয়ে বঙ্গ বিজেপির নতুন কমিটি তৈরি হয়েছে। বিদায়ী কমিটির বেশ কয়েকজন সদস্য, যাঁদের নিয়ে বিতর্ক তৈরি হয়েছিল, তাঁরা চেষ্টা করেছিলেন পদে বহাল থাকতে। তবে নতুন সভাপতির দৃঢ় অবস্থানের কারণে তাঁদের অনেকেই শেষ পর্যন্ত বাদ পড়ছেন বলে জানা গিয়েছে সূত্র মারফত।

আরও পড়ুন: শত্রুঘ্ন সিনহা নিখোঁজ! আসানসোল জুড়ে পড়ল পোস্টার, শুরু বিতর্ক

সূত্রের দাবি, এই সিদ্ধান্তে ভুপেন্দ্র যাদব নতুন সভাপতির মতকেই প্রাধান্য দিয়েছেন এবং আরএসএসও তাঁর পাশে দাঁড়িয়েছে। ফলে, মহিলা মোর্চা ও যুব মোর্চা সহ একাধিক শাখা সংগঠনের নেতৃত্বে বড় পরিবর্তন আসছে। জানা গিয়েছে, এক প্রাক্তন সাংসদ নেত্রী আবার মহিলা মোর্চার দায়িত্ব নিতে পারেন।

দলীয় মহলে খবর, সাধারণ সম্পাদক পদ থেকেও অন্তত তিনজনকে সরানো হচ্ছে। নতুন কমিটিতে পুরোনো ও নতুন মুখের সমন্বয় ঘটানোর চেষ্টা হয়েছে। তবে, নতুন সভাপতির ঘনিষ্ঠদের ঘিরে চলা সক্রিয় লবি কতটা সফল হবে, তা কমিটি ঘোষণার পরেই স্পষ্ট হবে। তবে নতুন সভাপতি নির্বাচনের পর কমিটি গঠনে এতটা বিলম্ব বিজেপির ইতিহাসে সত্যিই বিরল বলে মত রাজনৈতিক বিশ্লেষকদের।