বিধায়কদের পারফরম্যান্স নিয়ে প্রশ্ন, বড় নির্দেশ দিল BJP-র হাইকমান্ড

ওয়েব ডেস্ক: ভোটের আগে বঙ্গ বিজেপির (West Bengal BJP) ভেতরে শুরু হয়েছে ভয়ঙ্কর অস্বস্তি। ২৬টি জেতা আসনে কারা ফের টিকিট পাবেন, তা নিয়ে চলছে জল্পনা। এর মাঝেই রাজ্য বিজেপিকে কড়া বার্তা দিল কেন্দ্রীয় নেতৃত্ব। এর ফলে বিধানসভায় নীরব থাকা একাধিক বিধায়কের (BJP MLAs) ভবিষ্যৎ নিয়ে তৈরি হয়েছে অনিশ্চয়তা।

২০২১-এর ভোটে ঝড় তুলে ৭৭টি আসন জিতেছিল বিজেপি। কিন্তু আজ কার্যকর বিধায়ক সংখ্যা ৬৫। আর এই ৬৫ জনের মধ্যেই ২২ জন বিধায়ক আছেন যারা গত পাঁচ বছরে বিধানসভায় একবারও মুখ খোলেননি। প্রশ্ন তোলেননি, আলোচনায় অংশ নেননি। কেন্দ্রীয় নেতৃত্বের সরাসরি অভিযোগ-এরা কার্যত ‘চুপচাপ যাত্রী’, দলের মুখ কালিমালিপ্ত করেছেন।

আরও পড়ুন: ডিসেম্বরের কলকাতায় BJP-র চলচ্চিত্র উৎসব! দায়িত্বে রুদ্রনীল, রূপা!

তৃণমূলের বিধায়করাও একইভাবে নিষ্ক্রিয়-২৯৪ জনের মধ্যে প্রায় ২০০ জনই প্রশ্নোত্তর বা আলোচনায় নেই। কিন্তু বিজেপির নেতৃত্বের বক্তব্য, শাসক দলের দিকে আঙুল তুললে চলবে না, নিজেদের ঘর গোছানোই এখন আসল লড়াই। ফলে বিধানসভা ভোটের (Assembly Election 2026) আগে তাঁদের দেওয়া হল কড়া বার্তা।

দিল্লি জানিয়েছে, নীরব বিধায়কদের টিকিট এবার কাটা পড়তেই পারে। শুধু বিধানসভায় কাজ নয়, এলাকায় জনপ্রিয়তা, সংগঠনে সক্রিয়তা, উন্নয়নমূলক কাজ- বিধায়কদের সবদিক খতিয়ে দেখা হচ্ছে। নিরপেক্ষ মূল্যায়নের জন্য এক বেসরকারি সংস্থাকে নিয়োগ করেছে বিজেপি। ওই সংস্থা প্রতিটি বিধায়কের কাজের রিপোর্ট তৈরি করবে। আর সেই রিপোর্টের ভিত্তিতেই চূড়ান্ত সিদ্ধান্ত নেবে কেন্দ্রীয় নেতৃত্ব। অর্থাৎ, আগামী ভোটে বিজেপির প্রার্থী তালিকায় বড়সড় ছাঁটাই হতে চলেছে-এটাই এখন স্পষ্ট।